Ջոն Նյումեն

**Ջոն Նյումեն** (լրիվ անունը՝ Ջոն Ուիլյամ Պիտեր Նյումեն, ), բրիտանացի երգիչ, երգահան, որի հիթային «Love me again» երգը 2013 թվականի հուլիսին գլխավորել է Մեծ Բրիտանիայի UK Singles Chart հիթ-շքերթը։ Ավելի վաղ որպես վոկալիստ համագործակցել է անգլիական էլեկտրոնային «Rudimental» խմբի հետ և ձայնագրել «Feel the love» (№ 1-ը Անգլիայում, 2012 թվական), «Not giving in» երգերը։

## Կենսագրություն
Ծնվել է 1990 թվականի հունիսի 16-ին Սեթլ քաղաքում (Արևմտյան Յորքշիր, Անգլիա)։ 14 տարեկանում սկսում է կիթառ նվագել և երգեր գրել։ 20 տարեկանում տեղափոխվում է Լոնդոն, որտեղ հավաքում է իր խումբը։ Շուտով Նյումենը պայմանագիր է կնքում Island Records-ի հետ։ Առաջին մեծ հաջողությունն ունեցել է անգլիական «Rudimental» էլեկտրոնային կվարտետի հետ համագործակցելուց հետո, որի հետ կարողացավ գլխավորել Մեծ Բրիտանիայի UK Singles Chart համազգային հիթ-շքերթը «Feel the Love» սինգլով։ Սինգլը դեբյուտել է UK Singles Chart-ում 2012 թվականի հունիսի 9-ին՝ 93,841 օրինակ տպաքանակով։ Այն դարձել է «Asylum Records» լեյբլի ավելի քան քառասունամյա պատմության առաջին սինգլը, որը գլխավորել է բրիտանական հիթ-շքերթը։ Երկրորդ շաբաթվա ընթացքում սինգլը իջել է չորրորդ հորիզոնական՝ 51,974 օրինակ տպաքանակով։ Երգը 11 շաբաթ անընդմեջ մնացել է UK Top 10-ում։ Այս հիթի ընդհանուր տպաքանակը 2012 թվականին կազմել է 619,000 օրինակ և զբաղեցրել է 16-րդ հորիզոնականը տարվա բեսթսելլերների ցանկում։

2013 թվականի հունիսին Նյումենը թողարկել է իր դեբյուտային «Love Me Again» սինգլը։ Այն հասել է UK Singles Chart-ի առաջին հորիզոնականին և հայտնվել է ավելի քան 10 երկրների հիթերի լավագույն տասնյակում, այդ թվում՝ Ավստրալիայում, Ավստրիայում, Բելգիայում, Դանիայում, Գերմանիայում, Իռլանդիայում, Նոր Զելանդիայում, Նորվեգիայում և Շվեյցարիայում: Սինգլը ներառվել է FIFA 14 խաղի սաունդթրեքում։ 2013 թվականի կեսերին «Love Me Again» երգի ռեմիքսը թողարկել է DJ և ձայնագրման պրոդյուսեր Kove-ը և մեծ ժողովրդականություն ձեռք բերել EDM ալիքներում, այդ թվում՝ Sirius XM's BPM-ում։ 2013 թվականի հոկտեմբերի 6-ին Նյումենը թողարկել է «*Tribute*» ալբոմի երկրորդ՝ «Cheating» սինգլը։ UK Singles Chart-ում երգը հասել է 9-րդ հորիզոնականին և հայտնվել Բելգիայի և Իռլանդիայի հիթ-շքերթներում։ «*Tribute*» ալբոմը թողարկվել է 2013 թվականի հոկտեմբերի 14-ին։ 

2014 թվականի օգոստոսին Նյումենը հարցազրույցում հայտարարել է, որ պատրաստ է սկսել երկրորդ ալբոմը։ 2014 թվականի սեպտեմբերի 7-ին Քելվին Հարիսի հետ համատեղ թողարկել է «Blame» սինգլը, որը դեբյուտել է UK Singles Chart-ի առաջին հորիզանականով։ 2015 թվականի հունիսի 1-ին Նյումենը թողարկել է «Come and Get It»-ը՝ իր երկրորդ ստուդիական ալբոմի առաջին սինգլը։ Այս երգը հայտնվել է Madden NFL 16-ի սաունդթրեքում: Նյումենի երկրորդ ստուդիական ալբոմը՝ «*Revolve*», թողարկվել է 2015 թվականի հոկտեմբերի 16-ին։

2016 թվականի հուլիսին Նյումենը թողարկել է «Օլé» երգը՝ որպես ալբոմում չներառված սինգլ։ 2018 թվականի մարտին թողարկել է «Fire In Me»-ը, 2019 թվականի մարտին՝ «Feelings» սինգլը, որը գրվել է շվեդական BLNK խմբի հետ համատեղ։

2019 թվականի օգոստոսի 30-ին Նյումենը թողարկել է «Without You» երգը շոտլանդացի երգչուհի Նինա Նեսբիթի հետ։

2020 թվականի հունիսի 8-ին հայտարարվել է, որ Նյումենը համագործակցում է բրիտանական Sigma դուետի հետ նոր՝ «High on You» սինգլում։ Այն թողարկվել է 2020 թվականի հունիսի 12-ին։ 

Ավելի ուշ՝ 2020 թվականի հունիսին, Նյումենը հայտարարել է, որ հեռանում է երաժշտական ոլորտից, և որ լքել է իր ձայնագրման լեյբլը և արտիստների մենեջմենթի ընկերությունը։ Սոցիալական մեդիայի հայտարարության մեջ նա նշել է, որ իր աշխատանքը հոգեկան առողջության հետ կապված խնդիրներ է առաջացնում, և մեկ տարի կշարունակի թողարկել համատեղ ալբոմներ այլ կատարողների հետ, սակայն դադարեցնում է իր սոլո կարիերան:

Նա վերադարձավ «Waiting for a Lifetime» երգով, որը 2022 թվականի մայիսին Billboard-ի Dance/Mix Show Airplay Chart հիթ-շքերթում հասավ 9-րդ հորիզոնականին, ինչպես նաև թողարկեց իր «Holy Love» երգը։

## Անձնական կյանք
Նյումենի մոտ երկու անգամ ախտորոշվել է գլխուղեղի ուռուցք, վիրահատվել է 2012 և 2016 թվականներին:

2018 թվականի օգոստոսի 18-ին Լոնդոնում ամուսնացել է իր դանիացի ընկերուհու՝ Նանա-Մարիայի հետ։ 

Ջոնը երգիչ-երգահան Ջեյմս Նյումենի կրտսեր եղբայրն է։

## Սկավառակագրություն
* «*Tribute*» (2013)

* «*Revolve*» (2015)

## Ծանոթագրություններ

Կատեգորիա:21-րդ դարի երգիչներ
Կատեգորիա:Brit Awards մրցանակի դափնեկիրներ